
Pribegia noastră este lungă 
şi drumurile ei sunt grele, din 
ce în ce mai grele şi mai întor- 
tochiate. 

Când Dumnezeu va pune ca¬ 
păt acestei drame—care e dra¬ 
ma unui ciclu istoric — poate 
că unii dintre noi nu vor mai 
fi în viaţă ca să se bucure de 
darurile libertăţii de acasă, de 
roadele pământului şi de bine¬ 
cuvântarea cerului românesc. 
Alţii se vor întoarce la vetre 
obosiţi şi albiţi de ani, de ză¬ 
dărnicii. 

Rămân în orice caz creaţiile 
spiritului să mărturisească ce- 
eace am gândit, simţit şi în¬ 
făptuit fiecare în anii aceştia 
sumbrii ai desrădăcinării. 



în volumul acesta am pus — 
aproape la întâmplare — o par¬ 
te din poemele risipite pe dru¬ 
murile pribegiei ca să întrerup 
o tăcere literară de mai mulţi 
ani. El este deaceea mai mult 
un simbol decât o carte adevă¬ 
rată şi vrea să fie în acelaş 
timp şi o acoladă de dragoste 
pentru fraţii mei, pentru oame¬ 
nii pe care-i caut cu fervoare 
pretutindeni. 

RUGĂ 


Coboară’n larg solstiţiul fumuriu 
Pe funii lungi de funigei, de vânt. 
Opreşte-o clipă echinocţiul frânt 
Că truda-i grea şi veacul mult prea lung 

Şi’n rada serii, lâng’aceşti pescari 
Calici poftim, Doamne, la cină: 

Să bem din mustul de lumină 
Al viilor lucrate peste ani. 

Sunt stelele aproape de pământ 
în pomul anotimpului bogat. 

Eu le adun — umilul Tău argat — 

Şi Ţi le pun în poală, rodii mari. 

O, primeşte-le şi ospătează-Te 
Cu ele şi bine-mă-cuvântă 
Şi’n har şi armonie mă’nvestmântă: 
Rob să-Ţi fiu bun şi slava Ta s’o cânt. 


Veneţia 


JOCUL ÎNGERULUI 


îngerul, sfinţia sa, 

Şi-a pus straiul nou de nea. 

Din lumină, fir cu fir, 

Şi-a ales un patrafir 
Singur, cu mâinile lui 
Şi-a pornit aşa, hai-hui, 

Când prin cer, când pe pământ, 
Când pe ape, când pe vânt. 

Se ducea, unde, nu ştiu, 

Că era tare sglobiu 
Şi mergea şi tot sărea 
Dintr’o stea într’altă stea, 
Sbura ziua pe oceane, 

Noaptea aţipea’n icoane, 

Se da tumba, sus, în nori 
Şi bea rouă, jos, din flori. 


Azi aşa şi mâine-aşa, 

Se juca sfinţia sa: 

Joc de înger mic, şoltic 
Cu gene de borangic. 





într’o seară, bunăoară, 

Fugărea o căprioară 
Prin poiana lunii pline. 

Ce să vezi? Două jivine, 

Par’că lupul şi-o ursână 
— Baci la oile din lună — 
Grăiră sfinţiei lui 
Drept, pe limba cerului, 

Că vânatul nici a glumă 
Nu-i permis în sfântă lună, 

Că s’a pus cuvânt de pace 
Intre sfinţi şi dobitoace 
Şi că ciuta-i de coral; 
înger el, ea animal.. . 

Azi aşa şi mâine — aşa, 

Se juca sfinţia sa: 

Joc de înger mic, şoltic 
Cu gene de borangic. 

într’o Joi, ba nu, ’ntr’o Miercuri 
Făuri vreo două cercuri, 

Toarte noi pentru pământ, 

Din aura unui sfânt. 

Ieri, pe-ascuns de Dumnezeu, 
Se da uţa’n curcubeu. 

Dar aseară, pe’noptat, 

L-arn întâlnit şchiopătat, 

L-am luat, l-am înfăşat, 

I-am cântat şi l-am pupat, 

Că pierzându-şi, biet, călţunii 
S’a’nţepat în zimţii lunii. . . 


Munchen 


DIACUL ÎNGERULUI 


Carte, îngerul nu ştie 
Pământeşte, ca şcolarii, 
Nici ceti şi nici a scrie, 

Că Abecedarul, Sus, 
îngerii-1 deprind pe stele 
Lângă jeţul lui Iisus: 
în alaiul cetelor, 

Luluind pe acatiste 
Lin, somnul planetelor. 

Noaptea, dar, noi doi, târziu 
Stăm sub zodiac de taină: 

El îmi spune şi eu scriu 
Cu cerneli cereşti în vers 
Cum s’adună, se’ncunună 
Zumzetul din Univers. 

Noi din ursitori ne-am prins 
îngerul să-mi stee’n umăr 
Spangă de azur aprins, 

Să mă treacă peste veac 
Unde nu e vad, iar eu 
Să-i slujesc şi să-i fiu diac. 


Munchen 


COLINDUL ÎNGERULUI 


Era un înger mic 
Pitic, pitic, 

Un înger mic era. 

Şi era’n soare îmbrăcat, 
Călţuni de nea 
Şi stele’n mâini 
Avea, 

Pe frunte mirul mi-1 ungea, 
Lumina’n tâmplă-i înflorea 
Şi fulgerul mi-1 încingea, 
îngerul mic. 

Şi’n noaptea’n care regii-magi 
Cu strălucit alai de paji 
Porniră’n şir pe drum de cer 
Spre Betleem, 

Porni şi el pitic, pitic, 

Pe-o stea de ger 
La colindat, 
îngerul mic. 





Şi-a mers prin ţări, pe munţi, pe mări 
Cântând colindul lui Christos, 

Şi-a văzut minuni, minuni: 

Cerbi cu coarnele’n cununi, 

Pajuri grele de lumini, 

Miei cu lână de zăpezi, 

Pământul cât un alic 
(Mai pitic şi mai pitic 
Decât el, îngerul mic). 

Şi-a umblat 

Şi-a colindat 

Până seara pe’noptat. 

Şi pe urmă, obosit, 

S’a culcat şi-a adormit 
Pic, pic, pic, 

Aici, sus, 

Pe-o arcadă de portic, 

Cu Iisus 
La noi în sat. 

Toată noaptea i-am cântat, 

I-am cântat, l-am legănat: 

Nani, nani, puiul mic, 

C’a plecat la colindat 
îngerul pitic, pitic. 


Roma 


TREI CRAI 


Seara bună, seara bună: 
Bolţile se despreună 
In trei raze 
Ca’n amiaze, 

Că trei crai în cuşme albe 
Au pornit pe drumuri dalbe, 
Toate poleite’n sori, 
înflorite din ninsori. 


13 






Seara bună, seara bună: 
Munţii, lumile, ’mpreună, 
In stihare 
De izvoare, 
întind mese şi ospeţe, 
Crailor, cinstite feţe, 

Pe treapta tăcerilor, 
Până’n poala norilor. 


Seara bună, seara bună: 
Vin colindători pe lună 
La icoane 
Cu plocoane, 

Stele mii care anină 
Policandre de lumină 
Sus, în pomii gerului, 

La curţile cerului. 


Seara bună, seara bună: 
Umblă îngerii cunună 
Că’ntr’un cânt, 
Lângă pământ, 
Om calic şi om bogat 
S’a prins crailor argat: 
Craii, domnii, să le dee 
Simbria în curcubee. 


Seara bună, seara bună: 

Şi le-au dat şi-un rai arvună 
Şi’n chimire 
Trei safire 

Să le-arunce’n scăldătoare 
Domnului — sfinte odoare 
Când L-or lăia ploile 
Şi L-or culca văile. 


Munchen 





COLIND 


La margini de cer 
Cântă şi colindă, 

Pe drum de oglindă, 
Colăceri sub lună 
în sarici de brumă: 
Lerui şi iar Ler. 

Din bice de ger 
Trosnesc să-mi aprindă 
Stele mii în tindă 
Şi din viers coboară 
Svon nou peste ţară: 
Lerui şi iar Ler. 

Că’mpărat stingher, 

Cu chipul de raze, 

Cu ochi de topaze, 
S’a’ntrupat din Cânturi 
Fără de’nceputuri: 
Lerui şi iar Ler. 

Luceferii’n cer 
Pornesc în alaiuri 
Şi’n dulămi de plaiuri 
Munţii, voevozii, 

Cântă cu irozii: 

Lerui şi iar Ler. 

Bat opinci de fier 
Jos, la poarta serii, 
Toţi trei colăcerii. 

Şi ce spun din graiuri 
înfloreşte’n raiuri: 
Lerui şi iar Ler. 


Miinchcn 





COLIND FĂRĂ ŢARĂ 


Urcăm scările de ger 
Spre Ţara lui Lerui Ler. 
Doamne, sus, câte minuni: 
Curcubeele, cununi, 

Mări întinse de lumini, 
Munţii’nalţii pelerini 
îşi închină vântului crestele, 
Potecile. 

Vin cerbii: sorb serile, 

Pomi rodesc tăcerile, 

Lupii şi cu ciutele 
Instrunesc lăutele, 

Vulpi purtând în vârf de cozi 
Argintul pentru Irozi, 

Lumile care-au apus 
înviază în Iisus, 

Sfjtîfti la masă cu ţărani 
Cinstesc veacul la mulţi ani! 

Ce ospăţuri cresc sub ploi 
Din pluguri cu patru boi! 
Grâul verde sub zăpezi 
Coace spicul la nămiezi 
— Dulce pâinea câmpului 
Pentru foamea Ţâncului — 
Faguri plini de miere grea 
Se’ntind Maicii Precista. 
îngerii culcă’n mărgean 
Adânc somnul pământean, 
Iar pe Marea Cerului 
Mâinile Dulgherului 
Tot pun poduri fără fier 
Şi pe ele, Run Oier, 

Trece Sfânt Ion c’un dar: 
Dimineţe’ntr’un ştergar, 
Proaspăt caş din târla lui, 
Şi o mierlă şi-un vătui. 

Atâtea minuni sunt sus: 
Toate ’n cinstea lui Iisus! 

Dar la margini de pământ, 
Nicio stea şi niciun cânt. 

In Ţara lui Lerui Ler 
E o capişte de ger, 

Rugile, icoanele, 

Le pătrund piroanele, 
Bubele, rubine mari, 

— Veninuri de roade-amari 
Rod feţele lumilor 
Şi vieţile bunilor, 

Iar puterea besnelor 
Pune fiare glesnelor; 



Ocnele’nchid îngerii 
în văile plângerii, 

Grele zăvoare trosnesc 
în pământul românesc, 
în oasele magilor 
Şi în trunchiul fagilor. 

Iar din negre văgăuni 
Urlă guri de căpcăuni 
Şi Irodul împărat, 
împărat cu chip bubat, 

Stă pe tronul de văpăi 
Şi răcneşte la călăi: 

Să-mi prăvăliţi zările, 

Să se verse mările. 

Ucideţi luminile, 

Pândiţi vizuinile, 

Spânzuraţi luceferii, 

Zăcuţii şi teferii, 

Coconii să mi-i tăiaţi, 

Magii să îi junghiaţi! 

Coborîm pe scări de ger 
în Ţara lui Lerui Ler. 
Doamne’n margini de pământ: 
Nicio stea şi niciun cânt! 
Fugar, Christos într’un sat 
A uitat de colindat. 


Roma 

SFÂNTULFEANCISC 


De trei zile Sfântul cântă şi se’nchină: 
„Lăudată fie pururi Sora Ploae 
„Pentru muguri şi mireasma din grădină, 
„Pentru sporul ce musteşte’n jordii 
„Binecuvântate sucurile verii 
„Şi’n lumini dospeşte sâmburii de rodii“. 

De trei zile Sfântul, din potir de rouă, 
Umblă să adape firele de iarbă: 

Le descântă’n şoaptă, iar acuma plouă 
Peste timp, peste spaţii, peste noapte. 
Aud cerul cum se scurge peste poame 
Vor fi mâine roadele grădinii coapte. 


As si si 


VERONESE 

(Cina cea de taină) 

Ce grea e liniştea, liniştea grea! 

Vântul doarme’n chiparoşi pe Cedron, 
îngerii, aură, argintat svon 
De albe tristeţi, îmi cuprind chipul 
Cu palme cereşti. O, fruntea mea grea! 

Măslinii arome ard în coroane 
Şi stele şi erburi îmi urcă pe mâini: 

E ceasul tainei. Aceste gânduri — pâini 
De lumină — şi-aceste roşii cupe 
Sunt darul jertfei mele sub piroane. 

Amin, amin zic vouă: beţi, mâncaţi, 

O, prieteni, că pentru voi mă frâng: 

Şi pentru buni şi pentru răi. Prea lung, 
Prea lung e drumul mântuirii pe calvar 
Şi singur sunt şi trist; ci voi mă priveghiaţi. 


Veneţia 


VERONESE 


(Filosoful) 

Vastă, fruntea e boltire grea de gând 
Peste pergamente sigilate: 

Inspirat, penelul o ivi arzând 
Cer şi curcubee pe sacre palete. 

Cine-i puse’n tâmplă gravele lumini 
Şi pe umăr, cine, veacuri şi planete? 
Chipul care creşte proaspăt din coloare 
Nu de om, ci de mână de heruv 
A fost scris în nişă cu cerneli de soare. 


Veneţia 

MICHELANGELO 


îţi presimţeam, o statuă, mişcarea 
Svâcnind sub albul înveliş 
Şi, pure, formele ţi-le ghiceam 
Crescând unduitoare, line, 

— Ritm nou şi albă simetrie — 

Din miezul pietrei dur 
Şi greu de veşnicie. 

Ca un Narcis 

Cuprins de geamănă iubire 
îmi atingeam, ferbinte, tâmpla 
De bulgărele rece şi inert 
Şi te vedeam cum te’nmlădii 
Şerpuitoare şi subţire 
Şi auzeam cum gemi de apăsarea 
Materiei în stinse melodii: 

Erai aşa, cum cealaltă, sculptată 
De armonii în mine. 

Atunci te-am liberat. 

Din încleştarea grea şi milenară, 
Cioplind nebun în carnea pietrei, 

Cu dalta mea de vis, te-am dat luminii. 

O statuă, dar azi când te privesc 
în vastul meu atelier, aevea, 

Mai trist ca’ntotdeauna sunt şi mai stingher. 
Am vrut să întruchipez în tine mitul, 
Frumosul, ritmul, sacrul 
Şi simt şi văd cum formele îţi sunt 
închise toate în matricea din mine 
Ca la’nceput, în alte evuri: 

Tu eşti doar umbră, simulacru, amăgire. 


Roma 


x 

D’ANNUNZIO 


Luna îmi şlefueşte în tâmplă 
Versul cu diamantul solitar 
Al nopţii. 

Pe înalte foile cerului 
Mâna mea caligrafiază rar 
Laude morţii. 

încoronat de har, un rege sunt. 
Heruvul din tării mi-a pus 
Pe frunte mir şi’n inelar pământul. 
Mi-e tâmpla de coral, 

Gândul mi-e flaut: cânt lumilor de sus 
Şi’nfloresc în argint cuvântul. 

Mi-e cântul jar şi mătasă: 

în melodii aprind grădinilor cereşti 

Parfumul greu 

Şi’n val adorm corăbierii, 

Iar în luceferi, visuri pământeşti: 
Eu sunt Orfeu. 


Veneţia 



VENEŢIA 


Veneţia îmi pare 
Un fund de mare ireal 
Crescut din valuri în coral, 

Din cânt şi grunji de soare. 

O, priveşte albul relief 
Al cerului peste San Marc: 

Trec îngeri rânduiţi în arc 
Prin veacul prins în ramă de sidef. 
Şi-un lanţ de madrepore 
Sculptatele palate par 
Când gongul lunii bate rar 
în San Giorgio Maggiore. 


Veneţia 

OROLOGIUL DIN 


SAN MARCO 


Rar, rar bat clopote de bronz 
în turn scandând elegiac 
Prelungi, măsurile de veac 
în pasul magilor: tic-tac! 

Rar, Rar bat clopote de bronz. 

Vai, dacă mi-or surpa turnul!- 
Unde-or mai cânta magii mei 
Minunile, iar porumbeii 
Cuminţi, unde vor sbura ei? 
Vai, dacă mi-or surpa turnul! 

Sus, sus în cerul de cleştar 

Şi-or pierde îngerii glasul 
Când n’or mai auzi ceasul 
Tras tic-tac cu pasul 
Rar, rar în tumul de cleştar. 


Veneţia 


VITRINĂ VENEŢIANĂ 


Albă mână de seraf 
A’mpletit în filigran 
Vis subţire de oraf, 

Fir de lună, stropi de cer 
Prinşi în pânză de păiang: 
Trei brăţări şi-un colier. 

Verzi şopârle de smarald 
Şi-l mlădie fulgerând, 
Intr’o broşă, şoldul cald. 

Şerpi de ambră şi mărgean 
Ar cuprinde tandru, mic 
Braţul tău marmorean, 


Fată, care treci dansând 
Sub ghirlănzi de lampioane 
Seara, nopţile la rând. 

Căror sâni şi căror mâini 
Să le pun, podoabă grea, 
Atât aur şi lumini? 

Şi’n sandaua de argint 
— Lujer nalt, de vis şi cânt 
Ce picior o să-mi alint? 

Meşter bun, veneţian, 

Câţi luceferi să-ţi adun 
Pe-o fată de porţelan? ... 


Veneţia 




OTELLO 


Coloanele acestea de lumină 
Pietrifică timpul în zodii. 

Lancea se frânge, genunchiul se’nclină, 
Gândurile cad — veştede rodii. 

Sub arabescuri bogat înflorate, 
în rama de aur, e cavalerul 
Cu tâmpla culcată pe-o carte. 

Pumnul de maur strânge mânerul 
Spadei ca o’ncleştare de moarte. 
Desdemona: o curtezană, un vers? 

O nălucire sau nici atât, poate? 
îi simt parfumul şi’nalt, ca iambii, 
Oriunde, melodiosul mers 
Pe treapta marmoreanelor palate. 


Veneţia 

COLLEONI 


La şold are oţele cavalerul, 
în inimă un şoim are şi-un şarpe. 

Nu-i om sub platoşă, ci ferul 
Şi gând crescut din tunete şi harfe. 

Aud chemări de luptă, 

Ropot surd, sgomot de zale: 

Ating lancea — lancea-i ruptă. 

Calul joacă în zăbale: 

Vrea să sboare 
Peste evul adormit 
Şi peste soare. 

Poate-i viu sau poate-i mit. 

Peste cască rotesc pajuri de lumină. 

La oblânc, scut de prinţ care’nfloreşte 

De trei ori tărie plină 

în argint, rodul vieţii, bărbăteşte. 

Care braţ de cavaler 
A culcat femei mai tandru şi mai multe? 
Cu-acelaş fulger marele condotier 
A ucis, câţi tirani, câţi crai de curte! 

Mâna care-a mângâiat 
Pergamente, sâni şi stele 
E’mpietrită în legende prin castele 
Vis în aur înrămat. 

Cine-a strigat, cine s’a dus? 

A dat pinteni şi-a pierit: 

O văpae, tot în sus. 

Om a fost ori a fost mit? 


Veneţia 


CHIANTI 

Vinul acesta florentin 

Greu, ca înţelepciunea de greu, 

Vinul acesta, vinul de aur, 

E vinul anotimpului meu. 

Neatins de buze amare, 

De brume, de toamne, de ploae, 
Priviţi-1: e numai lumină. 

Tot cerul l-am tras în butoae. 

Din care podgorii lunare 
Mustul, cântând, dospi peste leat? 
Şi-atâta rodire’n panere 
Care umăr de vis mi-a cărat? 

Vinul acesta florentin 
E, prieteni, ca o primăvară. 

Beţi! Solstiţiul mi-a topit în el 
Arome de cer şi de ţară. 


Veneţia 



LITANIE 


Sus, pe ţărmul de lumină, 
Se’mplinesc marile semne. 

Toţi se roagă şi se’nchină: 
Doamne, cine să ne’ndemne 
Sus, pe ţărmul de lumină? 

Doarme sub o stea un înger 
Şi îi urcă sori în tâmple. 

Oh, nicio scară către cer! 

Candela cin’să ne-o umple? 
Doarme sub o stea un înger. 

Pe zimţi de schije’n gând şi laur 
Ne scrim semnele din frunte 
Aici, jos, cu mâini de faur, 

Din trei cântece mărunte, 

Pe zimţi de schije’n gând şi laur. 

Cine-a rănit heruvimul 
Care ţine visu’n deşte 
Şi lumina? Serafimul 
Nu mai sboară: greu boleşte. 
Cine-a rănit heruvimul? 

La o margine de mare 
Şi de cer, pe harfa lunei, 

Cântă un psalmist şi moare 
înbubat de buba ciumei, 

La o margine de mare. 

Sus, pe ţărmul de lumină, 
Se’mplinesc marile semne. 

Toţi se roagă şi se’nchină: 
Doamne, cin’să mai ne’ndemne 
Sus pe ţărmul de lumină? 


Veneţia 



REGĂSIRE ITALICĂ 


In fiecare pas al meu e 
Un pelerin care tresare 
In amintirea unui doge 
Pe-o spadă, pe un gând. 

Icoanele în care braţul 
Hieraticilor sfinţi din fresce 
Mi-aduce’n dar, bogat, Bizanţul 
Nu eu le d’ăurii cântând? 

Desmierd o statuă’n pridvorul 
Palatului crescut din valuri 
Şi îi ritmez în iambi piciorul 
Eu, meşter euxin 

Şi-i pun brăţară amintirea 
Atâtor frumuseţi de-acasă 
Pe care’n dor mi-alint privirea 
In lungul meu surghiun. 

Mă simt în rând cu cavalerii 
Nestinsului ev de legendă 
Şi’n steagul lor condotierii 
Mă vor, mă chiamă iar. 

Atunci, din toamna ţării mele vinul 
Li-1 dăruesc în melodia 
Acestui vers din mult-puţinul 
Spor de rapsod şi băjenar. 

Topesc luminile’n cleştare 
Să beau cu ei şi cu pescarii 
Această nouă sărbătoare 
De milenari latini. 

Iar nostalgiile, pe care 
întind întregul cer italic, 
Acestei regăsiri plenare 
Le murmur şi le’nchin. 


Veneţia 



PETRU CERCEL 


Palatul dogilor. La rând 
Cu cardinali, cu cavaleri, 

Cu regi şi prinţi suim dansând 
în vechi giubele de boeri. 

O mie câte sute- April? 

Măritul doge, sub portal, 
Primeşte oaspeţii gentil 
Şi’mparte măşti de carnaval. 

Priveşte chipul trist şi grav 
— Acest hieratic cruciat — 

E-al unui Domn pribeag moldav, 
Frumos, viteaz şi-afemeiat. 

în tâmplă-i fulgeră un zeu, 

Sub mantie e un profet: 

E, Gentildonna, Domnul meu, 
Strateg de oaste şi poet. 

Cellalt, aerian şi’nalt, 

E un infante spaniol. 

Cel visător, un burgrav balt, 
Cel mic şi oacheş, han mongol. 

Tăcut şi blond, misticul slav 
Cu stepa cerului în ochi 
Şi aer de heruv firav, 

E crai şi vechi tâlhar de rochi. 

Patricianul danţighez 
împarte ambră şi brăţări; 

Se pleacă mandarin chinez 
Pe tăvi d’email la intrări. 

Măscăricii se dau roată 
Pe mozaic, albi hulubii 
Din brocate şi din vată 
Sboară’n stoluri ca herubii. 

S’aprind stele’n policandre 
D'aurite, diamante 
Şi rubine’n braţe tandre 
De regine şi amante. 


In saloane: prinţi, damascuri, 
Pelerine de hermină 
Şi mătăsuri, arabescuri, 
Lampioane, râs, lumină. 

Numai cânt şi numai steme 
Şi parfum. Pe frunţi bălae 
Visul pune diademe 
Şi suspine’n evantae. 


Veneţia 


/ 


TOAMNĂ 


Noemvrie. Soarele a lunecat lin, 
Ca o portocală, în mare: 

S’a desprins din grădinile serii 
Scuturat de brize în apele clare. 

Mâinile care-au dat să-l ţină pe cer 
Sunt goale; dar în inelare 
Stau aprinse cereştile semne: 

Inele de smalţuri stelare. 


Veneţia 


PRIBEGIE 


Anei 


A mai căzut o brumă peste noi 
Şi înc’o iarnă ne mai ninse’n faţă. 

Ca arborii, iubito, amândoi 
Ne legănăm cu frunţile în ceaţă. 

Ne punem creangă’n creangă gândul plin 
De sevele tăcerilor de ieri 
Şi adăstând un echinox blajin 
Iernăm din amintiri — de câte seri? 


49 



Ne sunt ca nişte faguri încărcaţi 
Iubirile din alte anotimpuri. 

Visăm, de clipa grea împovăraţi, 

Sub steaua dinspre ţară în răstimpuri, 

Dar într’o zi va fi lumină iar 
Şi isbucni-vor alte primăvere 
Şi’ntorşi cu larii’n dacicul altar 
Vom prăznui a doua înviere. 


Muncheti 


CÂNTEC DE LEAGĂN 


Lui Şerbănel 


Şi s’adună rânduri, rânduri 
Triste, toamnele’n platanii 
Desfrunziţi ca noi de gânduri: 
Pui cuminte, nani, nani! 

Dragul meu, departe’n ceţuri 
Oltul, munţii şi vultanii 
Ţin sfat greu cu Domnii’n jeţuri: 
Puiul tatei, nani, nani! 

Ţin sfat lung afară’n moine 
Voevozii şi ţăranii 
Jefuiţi de cânt, de doine: 

Pui stingher, fă nani, nani! 

Noi le-om prinde jalea, pânda 
Intr’un joc de semne stranii. 

Tu să nu le ştii osânda: 

Pui frumos, fă nani, nani! 

Tata-ţi face din hârtie 
Chivără cum au ulanii, 

Cai şi tun, dintr’o cutie: 

Pui sărac, fă nani, nani! 

Suliţă, dela luceafăr 
O să-ţi cumpăr de toţi banii, 
Să creşti mare, să fii teafăr: 
Pui din basm, fă nani, nani! 

Şi gătiţi, aşa, de oaste 
Om chema din svon tufanii, 
Cerbi şi urşi la noi, în castre: 
Pui viteaz, fă nani, nani! 

Vom porni apoi, o seară, 

Cu poeţii şi golanii 
Peste mări, într’altă ţară: 
Pui pribeag, fă nani, nani! 

Iar chivără de hârtie, 

Caii, suliţa, ulanii 
I-om lăsa, cui, nu se ştie: 
Pui răsleţ, fă nani, nani! 


Pribegie, pribegie, 

Cum cad clipele şi anii, 
Picuri grei de veşnicie: 
Pui de vis, fă nani, nani! 


Munchen 



SECETĂ 


Era după sfeştanii, era seară 
Când apăru pe luncă Dumnezeu: 

Umbla cu Sfântu Petre ca să stingă 
Dogoarea grea a secetei din ţară. 

Noi toţi dormeam cu frunţile în tină: 
Ca rădăcinile dormeam somn greu. 

Ci Dumnezeu ne cercetă şi zise: 
„Petre, şi’n somn se roagă şi se’nchină! 

„Auzi-i cum se roagă pentru ploae. 
„Ard sufletele’n ei de sete, Petre! 

„Ci setea lor le vine din pământ, 

„Că e pământul însetat de ploae / 4 

Şi s’aşezară lângă noi, în erburi 
Uncheşii amândoi şi se vorbiră 
Să dee cep la nori şi Sântilie 
Să tragă apele’n vâltori, la sorburi. 

Noi I-auzeam în vis şi îi vedeam ades 
Şi, deodată, veniră ploile pe lunci: 

Crescură grâne coapte şi, prin somn, pe brânci 
Cu Dumnezeu şi sfinţii pornirăm la cules. 


Munchen 




ŢARĂ 


Octonvrie. La noi se ară padinile 
Şi Dumnezeu aşează rodul în ţară. 

Visez numai pluguri în fiecare seară, 
îngeri în opinci şi fete arse de soare. 

Marea se face bărăgan de porumburi: 

Clete de aur în valuri unduitoare. 

Aud sudălmi şi, greu, păcănitul de care 
Şi prin branişti de cer, uitaţi în pripoarne, 
Visez boii mei albi cu lună nouă’n coarne. 
Iar zăvodul pământului care tot latră 
Aşa, a om rău, a hoţi, îl văd aevea şi nu-i. 

Doamne, ce mari crescură boii mei de piatră 
Prin nopţile adânci ale pământului! 

Crescură cât munţii într’un an, într’o vară. 
Par’că mai ieri îi înjugai întâia oară. 

Ce frumos, ce ţeapăn se înodau în resteu! 

Urcând, pe sub albastre bolţile raiului, 

Suiam cu ei în poenile lui Dumnezeu. 

(Eram cu Carul Mic, eram cu Carul Mare?) 

Şi îngerii se minunau şi din Grădină 
Le aduceau braţe de stele şi-i mângâiau 
Ca taica. Le ziceau: „boi cuminţi, boi buni, 

Boi mari! ... Şi boii blânzi îngenunchiau, mugiau. 

Ţară, ţară te visez în fiecare seară! 


Veneţia 


SEARĂ DE SEARĂ 


Seară de seară m’apucă dorul 
De-ai mei, de zăvoae, de munţi. 

Din flăcări atunci aştern dorului punţi 
Până la ei, eu — călătorul. 

Dacă e vânt, aud gorunii de-acasă 
Sub ferăstrae haine gemând 
Şi simt de-aici tremurând 
Otava pe ascuţişuri de coasă. 


Dacă musteşte pământu’n zăpezi, 

Simt colţul ierbii cum creşte 

In ţară. Şi seva o simt cum sbucneşte 

In flori, în păduri, în livezi. 

Iar gândul, cu flintele gemeni 

La umăr, năprasnic aleargă 

Izbind în zăvoare — haiduc — să le spargă 

Ocnele roşii de cremeni. 

Dacă văd soarele’n smalţ de vulvori 
Căzând peste zi, peste mări, 

Adun în răscoale mii de chemări 
Şi le-asvârl în vâltori 

Sus, sus peste culmea Inăului, 

Peste pecinginea stepelor moarte: 

Să prefac în pulberi până departe 
Moscova, Capiştea Răului. 

Şi dacă trec printre stele cocorii 
Vâslind într’acolo, spre ţară, 

Vulturi de jar şi de pară 
Pornesc să aprindă fiorii 



A tot ce adastă’n cetate, 
în codri şi’n lanţuri: să sfarme 
în ţăndări robia, s’o darme 
în numele tău, libertate. 


Munchcn 


CTITORII 


Semeţ, urc în palate şi’n domuri 
Ca prinţii: cu pas îndesat şi rar. 

Stă, doar, scris în vrafuri de tomuri 
Că toate aceste minuni de cleştar, 

Tot acest Occident maiestuos, 

Tot ce durează: cultură, frumos, 
în stil roman, grec, gotic, baroc, 
Splendori, bucurie, cântec, noroc 
S’a ctitorit din prisos geto-dac: 

E dăruire de sânge şi har 
A neamului meu, jertfitor peste veac, 
Sădit la margini de lumi, de hotar. 

Ca bătrânul Horner şi cu Dante 

Să’ncunune c’un vers veşnicii 

Şi în piatră să toarne Bramante 

Ori Miehelangelo simfonii 

Mii de străbuni de-ai mei, regi în opinci 

Peste turme şi munţi, peste plaiuri 

(Şi ei rapsozi, cântăreţi din tilinci) 

S’au bătut cu ghioage, cu maiuri. 

Pentru toţi s’au bătut, singuri şi mari, 
Murind acolo, în iureş de gloate 
Senini, pe grămezi de huni, de tătari. 

Voi, oameni liberi, aţi uitat, poate: 
Ca voi să ciopliţi catedrale 
De aur, cu turle svârlite’n Zenit, 

Pe Carpaţi cerbicii voivodale 
V-au veghiat cu plăeşi de granit. 

Pe toţi aceşti uriaşi care tac 
îi port peste ev semeţi, nevăzuţi. 

Ei sunt demiurgii: neamul meu dac, 
Fauri şi domni, ziditori neîntrecuţi. 


Munchen 


TIBOL 


Alpii se’nchid în umbre sinelii, 

Ca’ntr’un sipet de alabastru. 

Abia mai văd cerbii fugăriţi de stihii: 

Se opresc aci să-şi bea umbra’n apele vii 
Din iezărul verde, sihastru. 

încă o clipă şi va fi noapte oriunde. 

Oh, nopţile cosmice tiroleze, adânci! 

Luna le pune sigiliul tăcerii fecunde 
Şi’nscrie’n jocuri înalte, rotunde, 

Cuiburi de pajuri albastre pe stânci. 


Achensee 

PASTEL BAVAREZ 


Octonvrie. Plouă iar şi iar. 

Frunzele moarte 

Se leagănă duse de ape şi par 

Corăbii cu vintrelele sparte. 

Sunt flotele toamnei pe care 
Solstiţiul le-aruncă la mal 
Şi alte şuvoae le-or duce, murdare, 

Spre nevăzute guri de canal. 

Stau singur. Cu Edgar Allan Poe pe masă 
înumăr iambii din poemul 
Ce mi-1 urzeşte’n iţe de mătasă 
Păiangul meşter, iar refrenul 

Acestui cântec solitar 
II pierd în ropotul de-afară 
Şi’nsemn pe vechiul calendar 
Itinerarii pentru vară. 

Peste drum vegetează o fată 
Bătrână cu capul de var: 

Stă la geam visătoare, uscată, 

Ca o lăcustă’ntr’un vechi insectar. 

De ieri sforile ploii i-au ancorat 

Şi timp şi iluzii şi cer 

în rada oraşului aproape’necat. 

Uf, ce anotimp melancolic, stingher! 


Miinchen 




NOSTALGIILE ROMEI 


E târziu şi plouă. Scriu. 
Obosit, caut în noapte 
Calea Lactee. Cer pustiu, 
Teuton! Ca un capac de sicriu 
Vânăt mă afunzi în moarte .. . 


Ascult litania ploii, lină 
Şi simt că’n Roma se dospesc 
Arome de mirt, de glicină. 
Cine va fi bând atâta lumină 
Sub cerul ei împărătesc? 

Muncite n 


ION PRĂVALE 


In fiecare toamnă ar şi ar 
Deacinda tot pământul. 

Mă frâng pe plug 
Cu soarele’n spinare şi cu vântul 
Şi inima mi-o’ngrop aprinsă, rug, 
Sub brazdele de tină, 

Iar sufletul mi-i coc mereu 
In spice de lumină. 

Din braţe-mi fac secerătoare 
Ş’adun sub cer — dar cui adun? — 
Grămezi de chihlimbare, 

Şi’n fiecare seară 
Mă culc tot mai flămând 
Cu snopi de stele subţioară 
Şi pâinea lunii rumenă în gând 
Drept cină. 

Doamne, sunt chipul Tău: Ion Prăvale! 
In fiecare toamnă seamăn 
Şi nici odată nu culeg. 

Mereu mi-s mâinile mai goale, 

Că aurul rodit în vară, geamăn, 

Nu eu, ci hoţii îl aleg. 


Roma 

POEMUL ULTIM 


In cel din urmă vers ar vrea s’adune 
Albastrele vecernii şi cu ele 
Transfigurat poetul, pe sub stele, 
Făptura Ta lumească să’ncunune. 

Doamne, poemul ultim fă să fie 
Nici cânt rebel, nici vis, nici tânguire, 
Ci largă’mbrăţişare, jinduire 
De-o pretutindenească omenie. 

In fiecare om să am un frate 
Cu chipul Tău sfinţit, cu gândul geamăn: 
Să ar cu fiecare şi să seamăn 
întinderi de lumini nemăsurate. 

Tăcerile dospesc în ele moartea 
Ca o rugină, ca mustul de otravă. 
Lumina lor gălbue e bolnavă. 

Tristeţea şi ea e veştedă ca moartea. 

Când chem în vers măsurile tăcerii 
Din cumpenele vremii să se’ncline 
De dincolo de rău, de peste bine, 

Mă sting fără nădejdea învierii. 

Aşa, stingher pe-aceste curcubee, 

Nu vreau să mai doinesc peste azururi, 
Ci miruit cu dragostea deapururi 
Iubind să scriu o nouă melopee. 

Mă vreau în mii de vuete sporit, 

Iar cântul meu să urce până unde 
Tumulturi noi de viaţă, spumegânde, 
Ating Zenitul proaspăt însorit. 

Eu vreau să joc, să chiui să vorbesc 
Şi ca’n misterul sacru-al germinării 
Din bobul unui gând să isbucnesc 
în rod înalt pe necuprinsul zării. 


Munchen 

